Stine Brix (EL), 2013-04-19:
Det er jo et emne med rigtig mange traumatiske historier, som vi diskuterer i dag, og der er mange, der har draget eksempler frem på det.
Først vil jeg gerne sige tak til Dansk Folkeparti for at tage initiativ til forespørgselsdebatten, og så vil jeg også godt sige tak til ministrene for en god redegørelse.
Jeg synes, der var rigtig mange gode pointer, og jeg synes, det var dejligt befriende, at begge ministre peger på, at der er mange ting, vi kan gøre bedre.
Det er jeg helt enig i, også selv om vi har taget nogle initiativer allerede.
Jeg kan sige på vegne af Enhedslisten, at vi deler synspunktet, at der mangler en bedre sammenhæng i psykiatrien.
Ligesom flere andre har vi også rigtig store forventninger til det arbejde, som er sat i gang med regeringens psykiatriudvalg, og vi glæder os til at se de forslag, der kommer, til, hvordan man kan skabe bedre sammenhæng i psykiatrien, og hvordan vi kan få et bedre fokus på, at man kan komme sig efter en psykisk lidelse.
Jeg synes sådan set, at det er positivt, at vi er nået et stykke vej, når det gælder posttraumatisk stress hos krigsveteraner og flygtninge.
Flere har været inde på det før mig.
Dels fik vi i finansloven sidste år indført en sundhedsscreening af nytilkomne flygtninge, og jeg tror, det bliver et rigtig stort skridt fremad i forhold til at kunne samle op på de mennesker, der kommer hertil med rigtig store traumer i bagagen.
Dels lykkedes det senest at samle Folketinget om at forbedre muligheden for soldater i forhold til at få anerkendt posttraumatisk stress som en arbejdsskade.
Det er nogle gode fremskridt, men det ændrer jo ikke ved, at der stadig er et stykke arbejde at gøre, især for de grupper, som dagens debat handler om, nemlig de grupper, som får posttraumatisk stress som følge af vold, overgreb, som følge af at have deltaget i katastrofer eller måske som følge af stofmisbrug eller alkoholmisbrug, som socialministeren var inde på.
Vi deler synspunktet, som vi også har forfattet fælles i forslaget til vedtagelse, at det, der især er behov for, er mere viden og forskning på området.
Vi ser også meget gerne, at man forsker i de mange alternative behandlingsformer, som der findes på området.
Jeg mener, det er en meget vigtig pointe, at selv om posttraumatisk stress ganske rigtigt er en afgrænset diagnose, er det også individuelle forløb, og mennesker har brug for forskellige typer af behandling.
Det kan være kombinationer af medicin, det kan være kombinationer med psykoterapi, meditationsteknikker, fysisk træning.
Der er rigtig mange forskellige typer behandling i spil, og vi bør kigge på dem bredt, når vi samler viden op på området.
Så vil jeg sige lidt om noget af det forebyggende arbejde, hvilket flere også har været inde på.
Først vil jeg sige, at vi er rigtig glade for, at der er en etablering af børnehuse i gang.
Det var noget, som vores tidligere socialordfører, Line Barfod, arbejdede utrætteligt for i mange år, og jeg tror, det kan være rigtig vigtigt for at forhindre, at de forfærdelige ting, som nogle børn desværre bliver udsat for, ikke også bliver til forfærdelige, traumatiserende oplevelser og diagnoser som f.eks. posttraumatisk stress senere.
Så børnehuse er et rigtig vigtigt initiativ i forhold til at forebygge posttraumatisk stress.
Jeg vil også gerne nævne gruppen af stofmisbrugere, som vi ikke har talt så meget om i dag.
Der er en gruppe af især stofmisbrugere og også alkoholmisbrugere, som får posttraumatisk stress som følge af det meget, meget hårde liv, der kan være på gaden.
Jeg synes, det er utrolig vigtigt, at myndighederne ikke er med til at bidrage til den stress, som stofmisbrugerne oplever, og det er min klare opfattelse, at det initiativ, som vi har taget i forhold til stofindtagelsesrum, kan være med til at mindske den stress, som nogle stofmisbrugere oplever.
Jeg tror, vi skal gå videre i den retning, der handler om at minimere omkostningerne af stofmisbrug og på den måde forhindre, at nogle også udvikler f.eks. posttraumatisk stress.
Så vil jeg til sidst sige, at jeg er enig med Dansk Folkepartis ordfører, når hun fremhæver, at der er for lidt fokus på ofrene for kriminalitet.
Derfor er jeg også glad for, at vi har fået lavet en offerfond, som netop kan tage fat på at støtte ofrene for f.eks. kriminalitet i form af vold, eller det kan være butiksassistenten, som er ude for et groft røveri.
For jeg tror, at det, at man går ind tidligt med en indsats for at hjælpe ofre for kriminalitet videre, også kan være vigtigt for, at vi får forebygget nogle af de her tilfælde.
Så alt i alt, ud over mange af de initiativer, andre ordførere har nævnt, synes jeg, vi er godt på vej.
Og så er jeg rigtig glad for, at vi har lykkedes med at lave et fælles forslag til vedtagelse, der kan bringe os videre i det her arbejde.